
Doba prvá: Otroci





Vlasť bola v nebezpečenstve. Sedliaci v dedine Orešnej nechceli rozprávať jazykom, za materinský vyhláseným, len svojím, a vždy sa našli ešte ľudia, ktorí to nepokladali za priestupok a nedbali o to.

Pán notár Oskár Melcer, vyznania izraelitského, srdce ktorého horelo ohňom hazafíckym i túžbou za slávou a žiadosťou konať veci veľké, stiahol obočie a dal sa do rozmýšľania. Čo robiť? Ako zachrániť vlasť od záhuby a dedinu od potupy? Školy sú v dobrých rukách. Výpomocná učiteľka ani nevie reč ľudu, učiteľ správca napísal knižku s dokonalými radami, ako možno najúspešnejšie maďarizovať ľud. Ale to je nie dosť. Lebo len čo deti opustia školu, už zabudnú, ako sa tam učily, upadnú zas do svojich zvykov a vravia len cudzím jazykom, nie vlasteneckým. Dieťa od malička, hneď ako vie vravieť, nech by vsalo do seba lásku k hazafišágu a reči maďarskej.

Tu zalesklo sa tmavé oko… Už vie Melcer, čo treba. Ovodu treba do dediny, ovodu, a všetko je zachránené…

„Vieš, kamarát, o čom som rozmýšľal, čo by sa zišlo tomuto ľudu, tejto dedine čím skôr?“ hovoril priateľovi, s ktorým sa sišiel predvečerom, idúc z prechádzky zpoza dediny, kde bol obzrieť, či mu obec lúku dobre opravila.

Priateľ je kňaz peknej, štíhlej postavy, peknej bledej tváre a pekných čiernych očú i vlasov. Kus nechutný, kus nezdravý, kus chladný, ktorý mal rád i ľud i pánov, i hazu i seba.

„Čo by sa zišlo?“ spytuje sa s malým záujmom. Mysľou mihne mu, že doktor. Dedina veľká, okolie veľké, chorých veľa, i on sám, a doktor na tri hodiny odtiaľto.

„Ovoda!“ rečie víťazne Oskár Melcer, keď darmo čakal, že kňaz uhádne.

„Ovoda…? ja… aha!“ svitne i tomu v hlave. Tvárou prebehne mu červeň, že mu taká vlastenecká myšlienka neprišla na um, ale doktor, ktorého by i on potreboval.

„Nakladá vari i zákon…“

„Áno, lenže zákon len o dva roky vstúpi v platnosť, a nám je potrebná ovoda hneď! Ak ju zriadime, vyznačenie nás neminie, budeme mať zásluhu i — slávu!“

„Ja na to myslím už dávno!“ ozve sa za ich chrbtom mladý učiteľ Jožo Čerkásy, ten, čo napísal knižku na úspešnú maďarizáciu Slovákov a zato vzácnym sa cítiac. „Dávno mala tu byť. To poviem, nech je ovoda, tak za desať rokov pri našich výtečných školách bude táto dedina čisto maďarská, ako som i napísal vo svojej knižke, že deti hneď od útleho detstva majú sa učiť reči materinskej.“

„No, no, nejde to len tak ľahko, ako napísať na papier,“ tíši kňaz Marinský ohnivého učiteľa, v duchu banujúc za doktorom. „Ani ovodu zaviesť je vec nie ľahká. Dočkať, kým nebude zákon nútiť.“

„Ja to už vykonám,“ povie Melcer pevne a isto. „Zavolám zákaz, múdrejších v dedine, presvedčím ich o potrebe ovody i — postraším ich trochu. Za svätú vec treba všetko podujať. A dostaneme vyznačenie, keď skôr uskutočníme vec, ako zákon káže.“

„Ale kde by sme ju dali?“ stará sa Čerkásy, čo napísal slávnu knihu.

„Kde? Obec vystaví dom,“ rozrieši prosto Melcer. „Štát dá peniaze, a obec bude splácať.“

„Na to nepristanú,“ podotkne ten kus chorý, kus namrzený, ktorý rád i ľud, i pánov, ako by mal dve duše.

„Uvidíš! Veľa som ja tu už vykonal takého, čo nik nechcel, vykonám i túto svätú vec!“ tvrdí Melcer povedome.

„Sláva!“ zvolá kamarát učiteľ. „To je tebe na poctu!“ A odchodiac, myslí si o Marinskom:

„Vždy musí protirečiť. A čo by on vedel, ako treba ľud zaobísť, vychovávať. Čo by sa kňaz rozumel do pedagogiky?!“

Pánu Melcerovi blýskajú oči sebavedomím a radosťou. Okolo tučných perí poletuje úsmev. Už sa cíti byť veľkým, vidí, ako noviny píšu o jeho zásluhách a vlasteneckých skutkoch. Főišpán podá mu ruku, potrasie, bude mu blahoželať, potľapká ho po pleci, ba azda i potyká si s ním. A nebude musieť viac závidieť statkárovi Zolimu Radóvovi priateľstvo főišpána.

*

Mara Mravencovie ráno, keď zaháňala voly pred pastiera, zašľahla drobnými očami na miesto vprostred dediny, kde rúcali dom, ktorý odkúpila obec od schudobneného grófa za peniaze, požičané od štátu na ovodu, a zkade ozýval sa shon, vrava, krik, smiech a búchanie kladív ranným povetrím.

„A čo to budú stavať? Ten dadov, o ktorom chlapi rozprávali?“ opýtala sa, hoc dobre vedela, že ten.

„Radšej by učiteľke dom vystavili,“ povedal Ondro Kopáč, chlap širokej tváre, ktorý vždy rád protirečil od samého narodenia, tak i teraz. „Ľa, tam po hospodách sa potĺka.“

„Da ver’ doktor by sa zišiel do dediny,“ zavolá Jano Vojak, tiež zaháňajúc statok. „Mňa aj pominulú zimu tridsať zlatých koštovalo, čo som žene z mesta došikoval jedného, keď bola chorá.“

„Studne, studne by sa maly vykopať,“ kričí Beta Kraviarka, krivkajúc hore dedinou za teľaťom. „Však pred troma rokmi, keď zhorel dolný koniec, bola by zbĺkla celá dedina, keby sa nebol inak vietor obrátil, čo nemali čo dať do sikačky. Ani mojej tetkina komora nebola by zhorela, keby bolo bývalo nadostač vody. A teraz je tiež suchota, studne, čo ich je málo-neveľa, čajsi pusté, ak by, nedajte dobrotivý Bože, požiar vypukol, ani so životom by sme neušli. Studne kopte, studne!“ kričí a krivká Beta hore cestou.



„Veď tú bude štát platiť.“



„Pán notár povedali.“

